**A Pécsi Tudományegyetem**

**Közgazdaságtudományi Karának**

**Doktori és Habilitációs Szabályzata**



**Hatályos: 2019. november 14-től**

 **A szabályzat jogszabályi háttere, jogforrásai**

A Pécsi Tudományegyetem Szenátusa a nemzeti felsőoktatásról szóló 2011. évi CCIV. törvény, valamint a doktori iskolákról, a doktori eljárás rendjéről és a habilitációról szóló 387/2012. (XII. 19.) Kormányrendelet alapján abból a célból, hogy a foglalkoztatási követelményrendszerben előírtak teljesíthetősége érdekében az Egyetemi docensi és Egyetemi tanári munkakör betöltésére való alkalmasság megállapításának rendjét rögzítse, a Pécsi Tudományegyetemen (továbbiakban: Egyetem) a habilitációs és doktori eljárás szabályait az Egyetem Szervezeti és Működési Szabályzatának 13. és 48. számú mellékletében fektette le, és a kari Doktori és Habilitációs Szabályzat elfogadását a Kari Tanács hatáskörébe utalja.

A Karon működő doktori iskolák működésének részletes szabályait a Doktori Iskola Szabályzata tartalmazza.

**I. rész**

**Kari Doktori és Habilitációs Tanács**

**1. §** (1) A Kari Doktori és Habilitációs Tanácsot (továbbiakban DHT) a KTK főállású egyetemi tanárai, a dékán, a habilitált docensek kettő képviselője, legalább kettő, az Egyetemmel foglalkoztatásra irányuló jogviszonyban nem álló egyetemi tanár, és a doktori iskolák egy-egy választott képviselője, mint a DOK delegáltja alkotja. A habilitációs tanács munkáját a titkár segíti, akit a Dékán javaslata alapján a Kari Tanács választ meg, és feladata az ülések előkészítése, valamint az ülések jegyzőkönyvének vezetése. A DHT elnökét a Kari Tanács választja, társelnöke a Dékán, az elnököt akadályoztatás esetén elsősorban a társelnök, ennek hiányában a legidősebb egyetemi tanár helyettesíti. A habilitált docens képviselők egyikét titkos szavazással a habilitált docensek választják meg, a második habilitált docens képviselő személyét a Dékán jelöli ki. A hallgatói képviselőket a doktori iskolák vezetői jelölik ki a DOK elnökének egyetértésével, a külső tagokat a DHT elnöke kéri fel.

 (2) A DHT határozatképes, ha a szavazati jogkörrel rendelkező tagok legalább fele szavaz. A DHT határozatait – a (3) bekezdésben foglaltak kivételével – egyszerű többséggel hozza. Távollévő tagok a határozathozatalban az elnök egyedi hozzájárulása alapján írásban, elektronikus úton is részt vehetnek. Ebben az esetben az elektronikusan szavazó tag a határozatképesség számításánál figyelembe veendő. Szavazategyenlőség esetén az ülés elnökének a szavazata dönt. Titkos szavazás és szavazategyenlőség esetén az ügyet a DHT következő ülésén újra tárgyalja.

(3) A DHT a habilitációs eljárások megindítására, valamint a habilitációs cím odaítélésére vonatkozó javaslatát titkos szavazással hozza meg. A javaslat akkor tekinthető elfogadottnak, ha azt a szavazatukat leadó tagok legalább kétharmada támogatta.

(4) A DHT javaslatot tesz a PTE Gazdaságtudományi Doktori Tanácsának elnökére és tagjaira az Egyetemi Doktori Tanácsnak.

**2. §** (1) A DHT a habilitációs eljárásokkal kapcsolatban

a) ellátja a habilitációs eljárás megindításával és lefolytatásával kapcsolatos, az egyetemi szabályzatban és a vonatkozó kari szabályzatban meghatározott feladatait,

b) javaslatot tesz az Egyetem Habilitációs és Habitusvizsgáló Bizottságának (a továbbiakban EHHB) a habilitált doktor (dr. habil) cím odaítélésére,

c) előkészíti a kari tanács habilitációval összefüggő döntéseit.

(2) a doktori eljárásokkal kapcsolatban

1. figyelemmel kíséri a karon folyó doktorképzést és szükség esetén személyi és szervezeti változtatásokat kezdeményez,
2. gondoskodik a doktori képzéssel kapcsolatos nyilvántartások vezetéséről.

(3) habitusvizsgálatokkal kapcsolatban

1. adjunktusi habitusvizsgálatok esetében a dékán felkérésére véleményezi
a publikációs kritériumok teljesítését és javaslatot tesz az értékelési pontszámokra;
2. docensi pályázatok esetében ellenőrzi a kari habilitációs követelmények teljesítését
az illetékességi körébe tartozó tudományterületek vonatkozásában
3. egyetemi tanári pályázatok vonatkozásában a kutatói/tudományos habitus véleményezése
nyomán kezdeményezi a karra szóló kiírás előkészítését;

(4) A habilitációs eljárás szabályszerű és törvényes lefolytatásának feltételeiről a DHT elnöke gondoskodik.

(5) A DHT a működéséről a Kari Tanácsnak és az EHHB-nak rendszeresen beszámol.

(6) A DHT az eljárás megindításán és a cím odaítélésére vonatkozó javaslatain kívüli, egyéb döntéseit nyílt szavazással, egyszerű szótöbbséggel hozza.

(7) A DHT üléseiről jegyzőkönyv készül.

**3. §** A DHT döntése ellen a Pécsi Tudományegyetem Tanulmányi és Vizsga szabályzatában foglaltak szerint lehet jogorvoslattal élni.

**4. §** A DHT delegálja az EHHB testületébe a DHT elnökét, az elnök akadályoztatása esetén a DHT képviseletét az EHHB ülésén annak helyettese látja el.

**II. rész**

**A doktori (PhD) cím megszerzésének feltételei**

**A doktori felvételi eljárás**

**5. §** (1) A DHT a felvételi lehetőségeket és a felvétel feltételeit évente, doktori iskolák szerinti bontásban hirdeti meg az országos felvételi tájékoztatóban, a kar honlapján, a társegyetemeken és a médiákban. A felvételi elbeszélgetés időpontját a Karon szokásos módon kell közzétenni.

(2) A doktori képzésre jelentkező személy pályázatot nyújt be a Doktori Iskolához, melyben megjelöli választott kutatási témáját, témavezetőjét valamint a képzés jellegét melyben folytatni kívánja a tanulmányait. A pályázat kellékeit a Doktori Iskola Szabályzata tartalmazza.

(3) Doktori képzésre kizárólag az vehető fel, aki mesterképzésen szerzett diplomával, valamint legalább egy „C” típusú középfokú államilag elismert vagy avval egyenértékű nyelvvizsgával rendelkezik. Gazdaságtudományi szakképzettség hiányában a Doktori Iskola előírhatja a képzési profiljának megfelelő mesterszintű kreditek megszerzésének kötelezettségét.

(5) Az egyéni doktori programra jelentkezőknél figyelembe kell venni a megelőző oktatási-kutatási tevékenységet és a korábbi publikációs tevékenység eredményeit.

(7)A felvételre vonatkozó döntésről szóló értesítést 30 napon belül a DHT titkára küldi ki, elutasítás esetén a döntést indokolni kell. Elutasító döntés ellen akkor lehet a PTE Doktori Szabályzat 14. § (2) bekezdésben foglaltak szerintfellebbezéssel élni, ha az jogszabályt vagy szabályzatot sért.

**5/A. §.** A külföldiek számára hirdetett idegen nyelvű doktori programok esetében a Doktori Iskola az alábbi felvételi eljárásrendet alkalmazza:

(1) Az eljárásrend mindazon jelentkezőkre vonatkozik, akik nem rendelkeznek magyar állampolgársággal, vagy magyar kettősállampolgársággal, függetlenül attól, hogy valamilyen ösztöndíjprogram keretében vagy magán úton jelentkeztek a Doktori Iskola által meghirdetett képzésekre.

(2) A jelentkezés feltétele a 18. életév betöltése.

(3) A jelentkezés során benyújtandó dokumentumok a következők:

1. érvényes útlevél,
2. MA/MSc végzettséget igazoló okirat és annak hiteles angol nyelvű fordítása, amelynek birtokában a jelentkező hazájában doktori tanulmányokat végezhet,
3. az MA/MSc tanulmányi eredményeket igazoló hivatalos dokumentum (transcript of results) és annak hiteles angol nyelvű fordítása,
4. 2 évnél nem régebbi, legalább CEFR B2 szintnek megfelelő nyelvtudást igazoló angol nyelvvizsga bizonyítvány, amelyet a jelentkező nemzetközileg elismert (akkreditált) nyelvvizsga keretei között szerzett meg,
5. angol nyelvű hivatalos egészségügyi igazolás arra vonatkozóan, hogy a jelentkező a szükséges védőoltásokat megkapta, fertőző betegségektől mentes,
6. önéletrajz,
7. kutatási terv,
8. publikációs lista (ha a jelölt rendelkezik ilyennel), egyéb igazolások.

A jelentkezéshez a szükséges dokumentumok elektronikus másolatát a Doktori Iskola által kijelölt online felületen kell benyújtani, eredeti példányaikat pedig a felvételt követően a beiratkozáskor bemutatni.

(4) A Doktori Iskola a jelentkezők nyelvi készségeit és szakmai motivációját felvételi elbeszélgetés keretein belül méri. A felvételi elbeszélgetések nyelve angol.

(5) A felvételi elbeszélgetésekre a felvételi időszak során előre kihirdetett időpontokban kerül sor, mely időpontok a Kar angol nyelvű webes felületein kerülnek publikálásra legalább két héttel a felvételi elbeszélgetés előtt.

(6) A Doktori Iskola vezetője kijelöli és beosztja a felvételi bizottságok (továbbiakban Bizottság) oktatói tagjait. A Bizottság két fő oktatói tagból és egy fő titkárból áll. A titkár a Kar nem oktató/kutató beosztásban dolgozó alkalmazottja lehet.

(7) A felvételi elbeszélgetések személyesen és/vagy online zajlanak. Amennyiben az elbeszélgetésre online kerül sor, úgy a Doktori Iskola biztosítja az online elbeszélgetéshez szükséges felületet, amely elsődlegesen a Doktori Iskola által megadott skype elérhetőség. Ha a jelentkező országában nincs lehetőség a helyi törvényi szabályozás értelmében a skype használatára, akkor a Doktori Iskola és a jelentkező által közösen kiválasztott online felületen zajlik le az elbeszélgetés.

(8) Az online felvételi elbeszélgetésről videófelvétel készül, amely megőrzésre és archiválásra kerül a felvételi elbeszélgetés időpontjától számított egy évig.

(9) A felvételi elbeszélgetésről a Bizottság titkára jegyzőkönyvet készít, amelyet a Doktori Iskola az iratkezelési szabályzatnak megfelelően tárol.

(10) A felvételi során a Doktori Iskola a jelentkezőt 100 pontos rendszerben minősíti a következő szempontok szerint:

1. Tanulmányi eredmények: maximálisan 25 pont
2. Kutatási terv: maximálisan 60 pont
3. Motivációs interjú: maximálisan 15 pont
4. Többletpontok: maximálisan 23 pont

Többletpont igazolt, releváns szakmai tapasztalatra, CEFR C1 szintű nyelvvizsgára, valamint a szakterülethez köthető publikációra adható. A teljes pontszám többletpontokkal együtt sem haladhatja meg a 100 pontot.

(11) A felvételi alkalmasság minimális feltétele, hogy a jelentkező

1. a három fő bírálati szempont – (10) a), b), c) pontok – mindegyikéből nullánál több pontot szerez, és
2. összesített pontszáma a többletpontok nélkül eléri a 40 pontot.

(12) A felvétellel kapcsolatos döntést a jelentkezők (elért pontszámok alapján képzett) rangsorának és a jelentkezett doktori képzés kapacitásának együttes figyelembevételével a Doktori Iskola vezetője hozza meg.

**A doktori (PhD) fokozat**

**6.§.** (1) A tanulmányaikat a 2016/2017. tanévet megelőzően megkezdő hallgatók esetében a doktori képzés képzési ideje hat félév. A tanulmányaikat a 2016/2017. tanévben és ezt követően megkezdő hallgatók esetében a doktori képzés képzési ideje nyolc félév.

(2) A szervezett doktori képzésre felvételt nyert személy (továbbiakban: doktorandusz) a Karral hallgatói jogviszonyban áll. A hallgatói jogviszony a beiratkozással jön létre.

(3) A tanulmányaikat a 2016/2017. tanévben és ezt követően megkezdő doktoranduszok esetében a doktori képzés képzési és kutatási, valamint kutatási és disszertációs szakaszból áll.

**A doktori képzés**

**7.§.** (1) A doktori képzés segíti a doktoranduszt a doktori fokozat megszerzéséhez szükséges tudás és az önálló kutatói gyakorlat megszerzésében. Ennek érdekében a doktorandusz tudományos képzésben vesz részt, továbbá egyéni kutatómunkát végez. A doktori képzésben részt vevő hallgató oktatói feladatokat is vállalhat, mely azonban nem képezi a tanulmányi kötelezettség részét.

(2) A doktorandusz által ellátott oktatási tevékenységért adható kredit mértéke legfeljebb a képzés teljesítéséhez szükséges kreditek egynegyede lehet. A hallgatói jogviszonyból eredő kötelezettségekkel függ össze az a munkavégzés, amikor a doktorandusz részt vesz a Kar oktatással, kutatással összefüggő tevékenységében.

(3) A doktorandusz a doktori iskola ajánlott tanterve alapján folytatja tanulmányait. A képzés során a doktorandusz elvégzi a tanterv szerinti, az értekezés elkészítéséhez szükséges kutatásokat, leteszi a tantervben előírt vizsgákat, továbbá oktatási és egyéb kutatási feladatokat is elláthat. A doktorandusz félévenként a leckekönyvbe (elektronikus leckekönyvbe) való beírással vagy a tanulmányi rendszerben felveszi a tanterv szerinti tárgyakat. A felvett tárgyak tanulmányi követelményeit a doktorandusz köteles a félév során teljesíteni.

(4) A doktorandusz, amennyiben a tanulmányi kötelezettségeinek igazoltan eleget tett, végbizonyítvány (abszolutórium) kiállítását kérheti a tanulmányi osztálytól.

(5) Ha a doktori képzés félévenként legalább negyven tanórából áll, teljes idejű képzésnek minősül. A doktorandusz kérelmére a doktori iskola tanácsa dönt a teljes idejű képzésre történő átvételéről.

**8. §** (1) A Doktori Iskola Tanácsának (továbbiakban: DIT) elnöke az adott doktori iskola vezetője, további két tagját a doktori iskola törzstagjai maguk közül választják.

 (2) A DIT feladatai:

1. elfogadja a jelentkezéseket a fokozatszerzési eljárásra,
2. dönt az új oktatók akkreditálásának kezdeményezéséről,
3. elbírálja a doktori képzésbe felvett hallgatók jogállásának megszüntetését,
4. kijelöli a felvételi-, a szigorlati-, a bírálóbizottságok elnökeit és tagjait, valamint a szigorlati tárgyakat
5. meghatározza a doktori iskola követelményrendszerét, és azt a Kar honlapján közzéteszi.

**A doktori fokozatszerzési eljárás és a doktori fokozat**

**9.§.** (1) A tanulmányaikat a 2016/2017. tanévet megelőzően megkezdő doktoranduszok esetében a doktori képzést követően a doktori fokozatot külön fokozatszerzési eljárás keretében lehet megszerezni.

(2) A doktori fokozatszerzési eljárásban részt vevő a doktorjelölt. Doktorjelölt lehet az is, aki nem vett részt a doktori képzésben, a fokozatszerzésre egyénileg készült fel, feltéve, hogy mesterfokozatot szerzett és teljesítette a doktori képzés követelményeit. Amennyiben a doktorandusz a doktori képzés ideje alatt megkezdi a fokozatszerzési eljárást, a hallgatói jogviszonya mellett egyidejűleg doktorjelölt is.

(3) A doktori fokozatszerzési eljárás kérelem alapján, jelentkezéssel és annak elfogadásával indul meg.

**10.§.** (1) A doktori fokozat megszerzésének követelményei a tanulmányaikat a 2016/2017. tanévet megelőzően megkezdő doktoranduszok esetében:

a) jelen szabályzatban, valamint a doktori iskolák által meghatározott kötelezettségek teljesítése,

b) a doktori szigorlat eredményes letétele,

c) két idegen nyelv – a tudományterület műveléséhez szükséges – ismerete, valamint a nyelvtudás megfelelő igazolása,

d) önálló tudományos munkásság, bemutatása cikkekkel, tanulmányokkal vagy más módon,

e) tudományos értekezés bemutatása, az eredmények nyilvános vitában történő sikeres megvédése,

f) a Kar által kiadott abszolutórium, amely igazolja az előírt 180 kreditpont , illetve 36 havi képzés teljesítését.

(2) A doktorjelölti jogviszony megszűnik a fokozatszerzési eljárás lezárásával, továbbá akkor is, ha a doktorjelölt a jogviszony létesítésének napjától számított két éven belül nem nyújtotta be doktori értekezését.

**11.§.** (1) A tanulmányaikat a 2016/2017. tanévben és ezt követően megkezdő doktoranduszokra az alábbi szabályok vonatkoznak:

(2) A doktori képzés során a komplex vizsgát követően a fokozatszerzési eljárásban a hallgató a kutatási és disszertációs szakasz teljesítésével vesz részt, amelynek célja a doktori fokozat megszerzése.

(3) A doktori képzésbe bekapcsolódhat az is, aki a fokozatszerzésre egyénileg készült fel, feltéve, hogy teljesítette a felvétel és a doktori képzés követelményeit. A hallgatói jogviszony ebben az esetben a komplex vizsga teljesítésével jön létre. A DHT a doktori képzésbe ilyen módon bekapcsolódó személy esetében a doktori képzés követelményeinek teljesítését elismerheti.

(4) A fokozatszerzési eljárásban a hallgatói jogviszony szünetelése legfeljebb két félév lehet. A Kar annak a doktorandusznak, aki a doktori képzésben az előírt krediteket megszerezte, végbizonyítványt (abszolutórium) állít ki.

**12.§.** (1)A tanulmányaikat a 2016/2017. tanévben és ezt követően megkezdő doktoranduszok doktori fokozata megszerzésének feltételei:

a) a doktori szabályzat alapján előírt kötelezettségek teljesítése;

b) a komplex vizsga teljesítése

c) két idegen nyelv a tudományterület műveléséhez szükséges ismeretének a kari doktori szabályzatokban meghatározottak szerinti igazolása,

d) az önálló tudományos munkásság, s bemutatása cikkekkel, tanulmányokkal

e) a fokozat követelményeihez mért tudományos értekezés bemutatása; az eredmények megvédése nyilvános vitában.

**Az egyéni felkészülés**

**13.§.** (1) Az egyéni felkészülés célja, hogy a jelentős felsőoktatási intézményben oktatói és/vagy akadémiai kutatóintézetben kutatói gyakorlattal rendelkező szakemberek számára lehetővé tegye a doktori fokozat megszerzését, szervezett doktori képzésben történő részvétel nélkül. Az egyéni felkészülő doktorjelölt mellé a doktori iskola tanácsa konzulenst kér fel, aki figyelemmel kíséri és segíti a jelölt felkészülését.

(2) Az abszolutórium kiadására vonatkozó feltételeket az egyéni felkészülő vonatkozásában nem kell alkalmazni.

**14.§.** A 2016/2017. tanévben és ezt követően megkezdett doktori képzésekben az egyéni felkészülők esetén a doktori fokozatszerzési eljárás kérelem alapján, a komplex vizsga teljesítésével kezdődik;

A komplex vizsga sikeres teljesítésével a szükségesen megszerzendő kreditek megszerzettnek minősülnek

**A doktori szigorlat**

**15.§.** (1)A doktori szigorlat teljesítése a doktori fokozat megszerzésére irányuló eljárás része, a doktori eljárásban részt vevő személy tudományágában szerzett ismereteinek összefoglaló, áttekintő jellegű számonkérési formája. Doktori szigorlatot a tanulmányaikat adott doktori képzésben a 2016/2017. tanévet megelőzően megkezdő személyek tehetnek.

(2) A doktori szigorlatot – legkésőbb a fokozatszerzésre irányuló kérelem benyújtásától számított két éven belül a doktorjelölti jogviszony időtartama alatt – nyilvánosan, szigorlati vizsgabizottság előtt kell letenni.

(3) A doktori védésre az eredményes doktori szigorlat után kerülhet sor.

**A komplex vizsga**

**16.§.**(1) A doktori képzés során, a negyedik félév végén, a képzés képzési és kutatási szakaszának lezárásaként és a kutatási és disszertációs szakasz megkezdésének feltételeként a tanulmányaikat a 2016/2017. tanévben és ezt követően megkezdő doktoranduszoknak komplex vizsgát kell teljesíteniük, amely méri, értékeli a tanulmányi, kutatási előmenetelt.

(2) A komplex vizsga követelményeit a doktori program tartalmazza, melyet annak meghirdetésekor közzé kell tenni.

(3) A komplex vizsgát nyilvánosan, bizottság előtt kell letenni. A bizottság legalább három tagból áll.

(4) A komplex vizsga két részből áll:

1. az elméleti részből, amely során a doktorandusz a vonatkozó tudományág szakirodalmában való tájékozottságáról, aktuális elméleti és módszertani ismereteiről ad számot és
2. a tudományos előrehaladásról való beszámolásból.

(5) A komplex vizsga egyes részei külön-külön napokon is lefolytathatóak, sorrendjük tetszőleges, legkésőbbi lezárási időpontjának az adott oktatási félév lezárásával egybe kell esnie. A doktorandusz a sikertelen komplex vizsgát egy alkalommal, ugyanazon vizsgaidőszakban ismételheti meg.

(6) A komplex vizsga értékelése kétfokozatú, megfelelt vagy nem megfelelt minősítés lehet.

**A doktori értekezés**

**17.§.** (1) A doktori téma olyan kutatási részterület, amely alkalmas arra, hogy kidolgozása folyamatában a doktorandusz – a témavezető irányításával – elsajátítsa a tudományos módszerek alkalmazását, értékelhető tudományos eredményhez jusson, és erről tudományos közlemények, tudományos előadások, majd doktori értekezés formájában bizonyosságot tegyen. A doktori témát a doktori iskola tanácsa hagyja jóvá.

(2) A doktori értekezés a jelölt célkitűzéseit, új tudományos eredményeit, szakirodalmi ismereteit, kutatási módszereit bemutató, összefoglaló jellegű munka magyarul vagy a szakma által indokolt idegen nyelven.

(3) A tanulmányaikat a 2016/2017. tanévben és ezt követően megkezdő doktoranduszok esetében a doktori értekezés a doktorandusz által készített írásmű, amellyel bizonyítja, hogy a fokozat követelményeihez mért tudományos feladat önálló megoldására képes.

**18.§.** A doktori értekezés benyújtásának feltételrendszere:

(1) A tanulmányaikat a 2016/2017. tanévet megelőzően megkezdő doktoranduszok esetében az értekezést a fokozatszerzésre irányuló kérelem benyújtásával egy időben vagy a kérelem elfogadását követő két éven belül kell benyújtani. A doktori értekezés benyújtásának feltétele továbbá, hogy a doktorjelöltnek nincs folyamatban ugyanezen tudományágban doktori fokozatszerzési eljárása, illetve fokozatszerzési eljárásra való jelentkezését két éven belül nem utasították el, illetve két éven belül nem volt sikertelenül zárult doktori védése, vagy 5 éven belül nem vonták vissza doktori fokozatát. Ezen további feltételeknek való megfelelésről, továbbá arról, hogy a disszertáció önálló munka, az irodalmi hivatkozások egyértelműek és teljesek a doktorjelölt írásban nyilatkozik a doktori értekezés benyújtásakor és a fokozatszerzési eljárásra történő jelentkezéskor.

(2) A tanulmányaikat a 2016/2017. tanévben és ezt követően megkezdő doktoranduszok esetében az alábbi szabályok alkalmazandók:

a) A doktorandusznak a komplex vizsgát követő három éven belül a kari doktori szabályzatokban meghatározottak szerinti doktori értekezést kell benyújtania. Ez a határidő – amennyiben a doktorandusz ezen kötelezettségének szülés, továbbá baleset, betegség vagy más váratlan ok miatt, önhibáján kívül nem tud eleget tenni – legfeljebb egy évvel, a kari doktori szabályzatokban meghatározottak szerint meghosszabbítható.

b) A doktori értekezés benyújtásának feltétele az abszolutórium megszerzése.

c) A doktori értekezés benyújtásának feltétele továbbá, hogy a doktori értekezés benyújtójának nincs folyamatban ugyanezen tudományágban doktori fokozatszerzési eljárása, illetve két éven belül nem volt sikertelenül zárult doktori védése. Az ezen további feltételeknek való megfelelésről a doktori értekezés benyújtója írásban nyilatkozatot tesz a doktori értekezés benyújtásakor.

d) Az értekezést elektronikusan kell benyújtani a doktori iskolához. Az elektronikus formán kívül az értekezést a doktori iskola által meghatározott formában és példányszámban kell benyújtani. Az értekezéshez mellékelni kell az értekezés téziseit a doktori iskola által meghatározott példányban és nyelven. A doktori értekezés tézisfüzete az önálló tudományos munkásság eredményeit összefoglalóan mutatja be.

e) Az értekezés és a tézisek formai követelményeit és terjedelmét a doktori iskola határozza meg.

**A bírálati eljárás és a nyilvános vita**

**19.§.**(1) Az értekezést bírálóbizottság előtt nyilvános vitában kell megvédeni. A doktori értekezés nyilvános vitájának lebonyolítására, valamint az értekezés elfogadásáról való döntéshozatalra és a nyilvános védés értékelésére a DHT bírálóbizottságot hoz létre. A bírálóbizottságot a doktori iskola javaslatára a DIT jelöli ki, amely elnökből, a két bírálóból és további kettő tagból áll. A bíráló bizottság összetételére vonatkozó szabályokat a Doktori Iskola Szabályzata tartalmazza. Az értekezést a két támogató bírálat beérkezésétől számított, szorgalmi időszakra eső két hónapon belül nyilvános vitára kell bocsátani. Az értekezés csak két támogató javaslat esetén bocsátható nyilvános vitára. Ha az egyik bíráló javaslata nemleges, a Doktori és Habilitációs Tanács harmadik bírálót is felkér. Ebben az esetben a bíráló bizottság tagjainak száma hatra emelkedik.

(2) Két elutasító bírálat esetén ugyanazon doktori témában új doktori értekezés benyújtása leghamarabb két év elteltével, legfeljebb egy alkalommal kezdeményezhető.

(3) A nyilvános vitát a bizottság elnöke vezeti.

(4) A nyilvános vita kezdetén az elnök megállapítja a határozatképességet, amelyhez a bíráló bizottság legalább négy tagjának, köztük legalább egy külső szakember jelenléte szükséges. A vita akkor folytatható le, ha legalább az egyik bíráló jelen van és a másik bíráló írásban nyilatkozott, hogy a kérdéseire adott válaszokat elfogadja.

(5) A nyilvános vita keretében a doktori értekezés benyújtója szabad előadásban ismertetheti értekezésének téziseit, majd a bírálók írásos, illetve a bizottsági tagok, a bírálók és a jelenlévők felmerülő kérdéseire, észrevételeire válaszol.

(6) A vita elnök általi lezárása után a bizottság zárt ülésen, titkos szavazással, 1-5 közötti pontozással dönt az értekezés elfogadásáról, amihez a bizottság jelenlévő tagjai által adható pontszámok legalább 60 %-a szükséges. Az eredményesen megvédett értekezés minősítése: summa cum laude (85 % felett), cum laude (több mint 70% és legfeljebb 85% között), rite (legalább 60% és legfeljebb 70% között). Az értekezés 60 % alatti értékelése esetén az értekezés megvédése eredménytelen. Az elnök a nyilvános vita eredményét a szavazás után nyilvánosan kihirdeti és indokolja.

(7) Sikertelen védés esetén ugyanazon doktori témában új doktori értekezés benyújtása leghamarabb két év elteltével, legfeljebb egy alkalommal kezdeményezhető.

## A doktori (PhD) fokozat odaítélése, minősítése és visszavonása

**20.§.**(1) A nyilvános védést követően a DHT a bíráló bizottság támogató értékelése alapján javaslatot terjeszt az Egyetemi Doktori Tanács felé a doktori (PhD) fokozat odaítélésére. Ha az Egyetemi Doktori Tanács ennek alapján támogató döntést hoz, a doktori (PhD) fokozat minősítése megegyezik a nyilvános védés minősítésével.

(2) A doktori fokozat a DHT határozata alapján vonható vissza, amennyiben megállapításra kerül, hogy a doktori fokozat odaítélésének feltételei nem teljesültek.

# Külföldön szerzett fokozat honosítása

**21.§.**(1) A DHT javaslatot tehet az Egyetemi Doktori Tanácsnak a külföldön szerzett tudományos fokozat doktori (PhD) fokozatként történő honosítására akkor, ha a tudományos fokozat megszerzésének követelményei megfelelnek, vagy kiegészítő feltételek előírásával és azok teljesítésével megfeleltethetők a doktori (PhD) fokozat megszerzéséhez előírt követelményeknek.

(2) A honosítási eljárás költségei a honosítást kérőt terhelik.

(3) A honosított fokozatnak nincs minősítése.

**A hallgatói jogviszony szünetelése és megszűnése**

**22.§.**(1) A hallgatói jogviszony szünetelésének lehetséges esetei:

1. amennyiben a doktorandusz nyilatkozik, hogy a következő félévben hallgatói kötelezettségének nem kíván eleget tenni, illetve ha a doktorandusz a következő képzési időszakra nem jelentkezik be, a hallgatói jogviszonya szünetel. Ebben az esetben a hallgatói jogviszony egybefüggő szüneteltetésének ideje nem lehet hosszabb, mint két félév. A doktorandusz több alkalommal is élhet a hallgatói jogviszonyának szüneteltetésével.
2. Szintén szünetel a hallgatói jogviszony ha a hallgató a hallgatói jogviszonyból eredő kötelezettségeinek szülés, továbbá baleset, betegség, vagy más váratlan ok miatt, önhibáján kívül nem tud eleget tenni, ha a hallgatót fegyelmi büntetésként eltiltják a tanulmányok folytatásától, illetve az önkéntes tartalékos katonai tényleges szolgálatteljesítés időtartamára, amely időszakban a hallgató mentesül a Tanulmányi és Vizsgaszabályzatban meghatározott kötelezettségek alól. Az erre vonatkozó hivatalos igazolást a hallgató köteles a tényleges szolgálatteljesítés megkezdését megelőzően a kari tanulmányi osztályhoz benyújtani.

**23.§.**(1) A hallgatói jogviszony megszűnése:

A tanulmányait a 2016/2017. tanévet megelőzően megkezdő doktorandusz hallgatói jogviszonya megszűnik a hatodik aktív félév utolsó napján, mely tavaszi félév esetén adott év augusztus 31. napja. A tanulmányait a 2016/2017. tanévben és ezt követően megkezdő doktorandusz hallgatói jogviszonya megszűnik az abszolutórium megszerzésével, illetve a nyolcadik aktív félév utolsó napján.

(2) A doktori iskola tanácsának határozatával megszűnik a doktorandusz hallgatói jogviszonya a megszüntetés tárgyában hozott elsőfokú döntés meghozatalának napjával

1. amennyiben a doktorandusz egymást követően harmadik alkalommal nem jelentkezett be a következő tanulmányi félévre, kivéve ha a hallgatói jogviszony szünetelésére a 28.§.(1). b pontja alapján került sor.
2. amennyiben a doktorandusz a hallgatói jogviszony szünetelését követően nem kezdi meg tanulmányait,
3. amennyiben a doktorandusz a végbizonyítványt (abszolutóriumot) a beiratkozástól számítva a képzési idő kétszerese alatt – egyaránt számítva az aktív és passzív féléveket is – nem szerzi meg, feltéve minden esetben, hogy a hallgató figyelmét – legalább egy alkalommal – postai úton vagy személyesen átadott irat útján felhívták arra, hogy kötelezettségének a megadott határidőig tegyen eleget és tájékoztatták a mulasztás jogkövetkezményeiről. Ezen felszólításnak az a) és a b) pont esetében azon félév megkezdését megelőzően legalább 30 nappal kell megtörténnie, amikor a mulasztás jogkövetkezményei esedékesek, a c) pont esetében pedig azon félév megkezdését megelőzően legalább 30 nappal kell megtörténnie, amely félévben a hallgató a végbizonyítványt még megszerezheti.

**24.§.** Ha a tanulmányait a 2016/2017. tanévben, illetve ezt követően megkezdő doktorandusz a komplex vizsgát nem teljesíti a rá irányadó határidőn belül a szünetelés szabályainak figyelembe vétele mellett, a kötelezettség elmulasztásának, illetve sikertelenségének napján hallgatói jogviszonya megszűnik.

**III. rész**

**A habilitált doktori cím megszerzésének feltételei**

**25. §** A habilitáció az oktatói és az előadói képesség, valamint a tudományos, művészeti (továbbiakban együtt: tudományos) teljesítmény egyetemi megítélése. A pályázó az Egyetemhabilitációs szabályzatában meghatározott módon bizonyítja tudományos, szakmai eredményeit, továbbá a doktori fokozat megszerzése után folytatott oktatói, kutatói, gyakorlati, alkotói teljesítményét. Az Egyetem habilitációval ismeri el a pályázó érdemes voltát, aki bizonyítja, hogy

a) valamely az Egyetemen művelt tudományág területén széleskörű áttekintéssel és korszerű tudományos szakismerettel rendelkezik, s tudását szóban és írásban magas színvonalon, valamint idegen nyelven is át tudja adni,

b) a PhD/DLA fokozat vagy azzal egyenértékű tudományos fokozat (továbbiakban együtt: doktori fokozat) megszerzése óta legalább 8 féléven át hazai vagy külföldi felsőoktatási intézményben az akkreditált tanrendben meghirdetett keretek között oktatási tevékenységet folytatott,

c) a doktori fokozat megszerzése óta is – de legalább öt éve – folyamatos, magas szintű, önálló, tudományos alkotó tevékenységet folytatott, a nemzetközi tudományos életben is közzétett és elismert új tudományos eredményekkel hozzájárult annak a tudományágnak a fejlesztéséhez, amelynek tárgykörében habilitációját kéri**.**

**26. §** (1) A tudományterületek, művészeti területek és tudományágak (továbbiakban együtt: tudományterületek, tudományágak) felsorolását, amelyekben az Egyetem doktori képzésre és doktori fokozat odaítélésére, és habilitációs eljárás lefolytatására is jogosult (akkreditált), az egyetemi szabályzat 1. számú melléklete tartalmazza. Jelen szabályzat 1. számú melléklete a PTE KTK-n lefolytatható habilitációs eljárások tudományterületeit sorolja fel.

(2) Ha a pályázó nem azon a tudományterületen kíván habilitálni, amelyből doktori fokozatát szerezte – a DHT szakmai véleménye alapján – a kérelem elfogadásáról az Egyetemi Habilitációs és Habitusvizsgáló Bizottság dönt az eljárás megkezdése előtt.

**A habilitációs eljárás kezdeményezése**

**27. §** (1) A habilitációs eljárás megindítását az kérheti, aki megfelel az alábbi követelményeknek:

a) egyetemi, illetve MA/MSc végzettséggel és

b) doktori fokozattal rendelkezik,

c) büntetlen előéletű és cselekvőképes,

d) megfelel a jogszabályban illetőleg az Egyetem foglalkoztatási követelményrendszerében a munkakörére előírt oktatói, tudományos kutatói, illetve művészeti alkotói követelményeknek, vagy – ha pályázó nem áll az Egyetemmel közalkalmazotti jogviszonyban – az adjunktusi munkakörre előírt alkalmazási feltételeknek,

e) a doktori fokozat megszerzését követő folyamatos tudományos publikációs tevékenységének dokumentálása mellett tudományos munkásságát habilitációs dolgozat vagy a pályázat benyújtását megelőző 5 naptári éven belül megjelent egyetemi tankönyv, monográfia vagy önálló tanulmánykötet benyújtásával bizonyítja.

(2) Ahol a jogszabályok alkalmazási, foglalkoztatási, képesítési előírásként doktori fokozatot, illetőleg tudományos fokozatot említenek, azon doktori (PhD/DLA) fokozatot, a tudomány(ok) kandidátusa, a tudomány(ok)/MTA doktora, illetve a külföldön szerzett és honosított vagy elismert tudományos fokozatot kell érteni.

(3) Ha a pályázó külföldön szerzett doktori fokozattal kéri a habilitációs eljárás megindítását, ennek a magyar doktori fokozattal való egyenértékűségét az erre vonatkozó külön jogszabályok szerint kell igazolnia.

(4) A magyar állampolgárságú, az Egyetemmel teljes munkaidejű közalkalmazotti jogviszonyban nem álló pályázó büntetlen előéletét hatósági erkölcsi bizonyítvánnyal, a külföldi pályázó pedig lakóhelye szerinti hatósági bizonyítvánnyal tanúsítja.

(5) A 25.§ b) pontjában előírt oktatói tevékenységet a hazai vagy külföldi felsőoktatási intézményben az oktatók feletti munkáltatói jogkört gyakorló vezető által aláírt okirattal kell igazolni.

**28. §** (1) A pályázó a habilitációs eljárás megindítására irányuló, EHHB-nak címzett kérelmét az egyetemiés jelenkariszabályzat H2. számú mellékletét képező űrlapon, ezek H3. számú mellékletében leírtaknak megfelelően nyújtja be az illetékes DHT-nál.

(2) A kérelem legkorábban a doktori fokozat megszerzésétől számított 5 év elmúltával nyújtható be.

**29. §** A habilitációra vonatkozó kérelem és kellékei idegen nyelven is benyújthatók, és az eljárás részben vagy egészben idegen nyelven is lefolytatható. Az idegen nyelv a karon idegen nyelven folyó, mesterképzéses diplomát adó képzések nyelveiből választható.

**30. §** A pályázó a habilitációs eljárás megindítására vonatkozó kérelmét a DHT-nál az egyetemi szabályzat 23. § (1) bekezdésébenmeghatározott döntéséig visszavonhatja. Ebben az esetben újabb habilitációs kérelmet legkorábban a visszavonástól számított 2 év eltelte után nyújthat be. Az Egyetem a befizetett eljárási díj fel nem használt hányadát visszatéríti.

**A pályázat vizsgálata, a szakmai bíráló bizottság kijelölése**

**31. §** (1) A habilitációs eljárás lefolytathatósága kérdésében a benyújtott pályázati anyag alaki és szakmai vizsgálata alapján a DHT előzetes állásfoglalást alakít ki. A DHT elnöke kijelölhet 2 DHT tagot – akik az SZBB-nek is tagjai lehetnek - hogy előzetes szakvéleményt fogalmazzanak meg a DHT megalapozott állásfoglalásának kialakítása érdekében.

(2) Ha a DHT a vizsgálat során a pályázat kiegészítésének szükségességét állapítja meg, a kiegészítésre szoruló tárgykör megjelölésével és legfeljebb 3 hónapos határidő megadásával a pályázót a benyújtott anyag kiegészítésére szólítja fel.

**32. §** (1) A DHT a habilitációs kérelmet elutasítja, ha

a) a kar a kérelemben megjelölt tudományterületen (tudományágban) habilitációs eljárás lefolytatására jogosultsággal nem rendelkezik,

b) a pályázó a habilitációs téma szerinti tudományterületen nem rendelkezik legalább 8 félévnyi, heti két tanórának megfeleltethető***,*** felsőoktatásban végzett oktatási gyakorlattal,

c) a fokozatszerzéstől számítva öt év még nem telt el,

d) a pályázó a pályázati anyag kiegészítésére megállapított határidőt elmulasztja.

(2) A hiánypótlási határidő elmulasztása esetén 15 napon belül igazolásnak van helye.

**33. §** (1) A DHT a habilitációra bocsátó előzetes döntésében az eljárás lefolytatására egylegalább négytagú ad hoc Szakmai Bíráló Bizottságot SZBB-t állít fel, és a pályázati anyagot az SZBB-nek átadja.

Az SZBB elnökét és tagjait a DHT döntése alapján a DHT elnöke kéri fel.

(2) Az SZBB elnöke a DHT kijelölt egyetemi tanár tagja, további legalább egy tagja a DHT tagjai közül kerül ki, két tagja pedig az Egyetemmel közalkalmazotti jogviszonyban nem álló, tudományos fokozattal és habilitációval rendelkező személy.

(3) Az SZBB munkáját egy Titkár segíti.

(4) A DHT a habilitációra bocsátó előzetes döntéséről és az SZBB kijelöléséről a pályázót az üléstől számított nyolc napon belül írásban értesíti. Az értesítésben a DHT emlékezteti a pályázót, hogy elfogultság miatt kizárási indítvánnyal élhet az SZBB kijelölt elnökével illetve tagjaival szemben.

(5) A pályázó – részletesen kifejtett és nyomós indok alapján – kérheti az olyan személy kizárását, akitől a 34.§-ban foglaltak szerint a pályázat elfogulatlan bírálata nem várható. A kérelmet a bírálók kijelöléséről szóló írásbeli értesítés kézhezvételétől számított 15 napon belül írásban nyújthatja be a DHT-hez. A DHT a kérelemről és az esetleges új tag kijelöléséről, és erről a pályázót írásban értesíti. A kérelem elutasítása esetén a döntést a DHT írásban indokolja.

**34.§** A habilitációs eljárásban nem vehet részt, aki a pályázóval hozzátartozói viszonyban van,vagy akitől az ügy tárgyilagos elbírálása egyéb okból nem várható el. E rendelkezés alkalmazásában hozzátartozó a Magyar Köztársaság Polgári Törvénykönyvéről szóló 2013. évi V. törvény 8:1.§ szerint meghatározott személy.

**35.§** A habilitációs eljárásban az SZBB üléseiről, továbbá a nyilvánoselőadásokról jegyzőkönyv készül, mely tartalmazza a testületek javaslatainak, állásfoglalásának, döntésének indokolását is.

**A szakmai bírálat**

**36. §** Az SZBB két tagja a felkéréstől számított 60 napon belül írásos véleményt készít a jelölt pályázati anyaga alapján, és azt eljuttatja az SZBB elnökéhez. A vélemény mellőzhetetlen eleme a bíráló indokolással ellátott nyilatkozata arról, hogy a pályázó megfelel-e a habilitációs követelményeknek.

**37. §** (1) Az SZBB – legkésőbb az írásos véleményeknek az elnökhöz történt megérkezésétkövető 15 munkanapon belül – indítványozhatja a DHT-nek, hogy valamely, a döntés megalapozásához szükséges kérdésben habilitált doktor vagy tudományok/MTA doktora címmel rendelkező személyt, mint harmadik szakmai bírálót kérjen fel. Ha az adott tudományterületen nincs habilitált doktori vagy tudományok/MTA doktora címmel rendelkező személy, a bíráló kijelöléséről – a DHT javaslata alapján – soron következő ülésén az EHHB dönt.

(2) Ha az SZBB két véleményt mondó bíráló tagjának nyilatkozata ellentmond egymásnak, a DHT az (1) bekezdés szerint harmadik bírálót kér fel.

(3) Ha a harmadik bíráló véleménye elutasító, az SZBB javaslatot tesz a DHT-nak az eljárás lezárására.

(4) A felkért harmadik bíráló írásos véleményét a felkérés kézhez vételétől számított 60 napon belül készíti el. A harmadik bírálót az SZBB elnöke a záróülésre meghívja. A meghívott bíráló az ülésen szavazati joggal vesz részt.

(5) Az SZBB a jelöltet szóban is meghallgathatja.

**38. §** (1) Az SZBB döntését zárt ülésen hozza meg, de szükség esetén e-mailes szavazással, konferencia-beszélgetéssel is dönthet, és a pályázatnak az SZBB-hez érkezésétőlszámított három hónapon belül részletesen indokolt javaslatot tesz a DHT-nak az eljárás folytatására vagy lezárására, és az előadásra bocsátás megtagadására. A határidő harmadik bíráló felkérése esetén a 32. § (5) pontjában foglalt határidőkkel meghosszabbodik.

(2) Az SZBB állásfoglalásában értékeli a jelölt tudományos szakmai tevékenységét, valamint a doktori fokozat megszerzése után folytatott oktatói, gyakorlati, alkotói teljesítményét, különösen:

a) a hazai és a nemzetközi tudományos életben való aktív részvételét,

b) szakirodalmi és tananyagformáló tevékenységét,

c) tudományos ismereteinek átfogó jellegét,

d) a szakmai, egyetemi, kari közéletben való részvételét,

e) oktatói, előadói tevékenységét,

f) a tudományos utánpótlás (TDK, PhD) nevelésében betöltött szerepét,

g) tudományos pályázati és kutatás-fejlesztési aktivitását,

h) vezetői tevékenységét,

i) a kérelemben megjelölt nyilvános előadásra felajánlott témáknak rendszerük, tárgyalási módjuk alapján a kar képzési rendjéhez illeszkedését.

**A nyilvános előadás(ok)**

**39. §** (1) A habilitációs eljárás során a pályázó egy tantermi és egy tudományos előadást tart.

(2) A tantermi előadás nyelve lehet a 29 §-ban megjelölt nyelvek közül kiválasztott nyelv is.

(3) A tudományos előadást a jelölt legalább 15 perces időtartamban, a 29.§.-ban megjelölt nyelvek egyikén kell folytatnia, vagy, választása alapján összefoglalnia. Ha a tudományos előadás nyelve nem magyar, akkor az összefoglalás egy másik, a 29.§.-ban meghatározott nyelven, vagy magyar nyelven kell, hogy történjen.

(4) A tantermi előadást a pályázó legalább 45 perc időtartamban, a DHT szerint illetékes kar akkreditált képzési programja keretében meghirdetett valamely tantárgy rendes órarend szerinti időpontjában és helyszínén, a tantárgy tematikájába illeszkedő témából tartja meg.

(5) A tudományos előadás tárgyát a jelölt által megadott legalább három témából az illetékes DHT választja ki. A tudományos előadás időtartama legalább 60 perc, melyből legalább 15 perc a más nyelvű rész. A tudományos előadásra akár a (2) bekezdésben meghatározott előadáshoz kapcsolódóan, akár 15 napon belüli alkalomra külön meghirdetett időpontban is sor kerülhet.

(6) Az MTA által adományozott „tudományok doktora” címmel rendelkező pályázó a habilitációs eljárás keretében csak az oktatási készséget igazoló tantermi előadás megtartására kötelezhető.

**40. §** (1) A tantermi és a tudományos előadás nyilvános, arra a dékán a kar oktatóit és hallgatóit a hely, az időpont, a téma és az előadó megjelölésével legkésőbb az előadás előtt egy héttel meghívja.

(2) A DHT titkára gondoskodik arról, hogy a pályázati anyag az SZBB véleményével együtt az első előadás időpontja előtt legalább két héten át megtekinthető legyen.

**41. §** (1) Az előadás után a SZBB hivatalból jelen lévő tagjain kívül a hallgatóság tagjai isintézhetnek kérdést az előadóhoz. Az előadás, a kérdések és a válaszok rendjét az SZBB elnöke biztosítja.

(2) Az SZBB a tudományos előadást követően tanácskozásra vonul vissza, majd állásfoglalását az előadásokról rövid indoklással az előadó és a hallgatóság jelenlétében kihirdeti.

(3) Az értékelés pontozással és írásban is rögzített minősítéssel történik. Az SZBB elnöke és tagjai titkos szavazással 1-től 5-ig terjedő pontszámmal külön- külön értékelik a pályázó elért tudományos életpályájának teljesítményét, illetve az előadásokon együttesen nyújtott teljesítményt. A tudományos életpálya és a habilitációs előadások akkor minősülnek eredményesnek, ha a szavazás eredményeként elérhető maximális pontszámoknak külön-külön számítva legalább kétharmadát a pályázó megkapta.

**42. §** (1) Az SZBB az írásba foglalt, indokolt állásfoglalását az előadást – tantermi éstudományos előadás esetén a második előadást – követő 8 napon belül megküldi a DHT-nak.

(2) A DHT az SZBB állásfoglalásának kézhez vételétől számított 30 napon belül állást foglal a „habilitált doktor” cím odaítélésére vonatkozó javaslatáról, és javaslatát a pályázó teljes dokumentációjával együtt elektronikusan, PDF formátumbanmegküldi az EHHB-nak.

**A habilitáció odaítélése, a habilitációs oklevél**

**43. §** (1) A DHT támogató javaslata alapján az EHHB az eljárás jogszerűségének megvizsgálása után odaítéli a pályázónak a „habilitált doktori” (dr. habil.) címet, és habilitációs oklevelet (decretum habilitationis) ad ki. Az oklevél tartalmazza a tudományág megjelölését, amelyben a pályázó a habilitációt elnyerte. A kiadott habilitációs oklevelekről az Egyetem anyakönyvet vezet.

(2) Amennyiben az EHHB az eljárás valamely részét a saját vizsgálata vagy fellebbezés alapján szabálytalannak találja, a DHT döntését megsemmisíti és a DHT-t új eljárásra kéri fel. E döntés érvényességéhez az EHHB jelenlévő tagjai kétharmadának szavazata szükséges.

(3) Az EHHB döntéséről értesíti a pályázót, továbbá gondoskodik az oklevél kiállításáról, a habilitációs anyakönyvbe történő bejegyzésről, és – a rektori utasításban kijelölt adatközlő útján – a felsőoktatási információs rendszer értesítéséről.

**44. §** (1) A habilitációs oklevelet az Egyetem rektora ünnepélyes keretek között nyújtja át. Ahabilitációs oklevél mintáját az egyetemi szabályzat 5. számú melléklete tartalmazza.

(2) Az eljárás befejezése után az eljárás nyomtatásban meg nem jelent iratanyagát a Rektori Hivatal, illetve az Egyetem Levéltára őrzi. Az iratanyag nem selejtezhető.

(3) A habilitációs oklevélről – külön díjazás fejében – az Egyetem a habilitált személy kérésére másodlatot állít ki.

(4) A habilitált személy használhatja a „habilitált doktor” („dr. habil”) megjelölést.

**A habilitációs eljárás díja**

**45. §** (1) A pályázó a habilitációs eljárás lefolytatásáért eljárási díjat fizet. Az eljárási díjmértékéta karok javaslata alapján az EHHB határozza meg. Az eljárási díjat úgy kell megállapítani, hogy az az eljárás lebonyolításával kapcsolatos költségeket és díjakat fedezze.

(2) Az eljárási díjat a kar által kibocsátott csekken kell befizetni. Az eljárási díj 10 %-a az EHHB-t illeti meg. Az eljárási díj 80%-át, a karon főállású munkavállaló esetében a kar dékánja elengedheti.

(3) Ha a pályázatot az EHHB illetve a DHT a 32.§ (1) bekezdés a) pontja alapján utasítja el, az eljárási díjnak azt a részét, melyet a bírálók díjazására nem használt fel, az Egyetem a pályázónak visszatéríti.

(4) A kar minden évben beszámolót készít a tárgyévet megelőző évben a habilitációs eljárásokból befolyt bevételekről, ezek felhasználási céljairól és a célokra fordított összegekről.

(5) A beszámolót a Kancellária minden év január 31-ig eljuttatja az EHHB elnökéhez. Az összesített beszámolót az EHHB a soron következő ülésén megtárgyalja.

**Határidők**

**46. §** A DHT és az EHHB gondoskodik arról, hogy a habilitációs eljárás a kérelem benyújtásától számított egy éven belül befejeződjön. A habilitációs eljárás a tavaszi szemeszter utolsó vizsganapjától az őszi szemeszter első tanítási napjáig szünetel. Ez az időszak nem számít bele a szabályzatban meghatározott eljárási határidőkbe.

**47. §** (1) A habilitációs eljárás a pályázó kérelmére indokolt esetben egy alkalommal legfeljebb 6 hónapra felfüggeszthető.

(2) A 31. § (2) kezdése szerinti kiegészítésre előírt időtartam az eljárás befejezésére előírt egyéves időtartamot nem hosszabbítja meg.

**48. §** Ha a habilitáció odaítélését az EHHB elutasítja, a pályázó az Egyetemen új habilitációs kérelmet csak az elutasítástól számított 2 év elteltével nyújthat be.

**IV. rész**

**Záró rendelkezések**

**49.§.**(1) A szabályzat jelen formáját a PTE KTK Kari Tanácsa 2019. november 13-i ülésén fogadta el.

(2) A szabályzat a Kari Tanács határozatát követő napon lép hatályba. A szabályzat rendelkezéseit a hatályba lépést követően benyújtott doktori és habilitációs kérelmek esetében kell alkalmazni.

Dr. Schepp Zoltán

 dékán

***D1. sz. melléklet***

**Eljárási-, tisztelet- és költségtérítési díjak**

**a Pécsi Tudományegyetem Közgazdaságtudományi Kara doktori eljárásában**

**Eljárási díjak:**

|  |  |
| --- | --- |
|  | a Kjt-ben meghatározott mindenkori pótlékalap (p. a.)(2008-ben 20.000,-Ft~~)~~ |
| 1. Felvételi vizsgadíj | 10.000,- Ft |
| 2. Jelentkezés fokozatszerzésremagyar nyelvű értekezésidegen nyelvű értekezés | p. a. 4-szeresep. a. 16-szorosa |
| 3. Szigorlati díjmagyar nyelvűidegen nyelvű | p. a. 1-szeresep. a. 2-szerese |
| 4. Védési díjmagyar nyelvű értekezésidegen nyelvű értekezés | p. a. 6-szorosap. a. 20-szorosa |
| 5. Honosítás | a kérelem benyújtásakor hatályos, jogszabályban megszabott kötelező legkisebb munkabér egynegyedének háromszorosa |

**Tiszteletdíjak:**

|  |  |
| --- | --- |
| 1. Felvételi bizottsági, szigorlati bizottsági,  bíráló bizottsági elnök | p. a. 1-szerese |
| 2. Fenti bizottságok tagjai | p. a. 1/2-szerese |
| 3. Hivatalos bíráló | p. a. 1-szerese |

**Költségtérítési díj**:

A hallgató kezdő költségtérítési összegét a Kari Tanács a felvételi eljárást megelőző tárgyév szeptember 15-ig határozza meg, és azt a kari Felvételi Tájékoztatóban és a Kar honlapján teszi közzé.

***H1. sz. melléklet***

A PTE KTK az alábbi tudományágakban jogosult habilitációs eljárás lefolytatására

* gazdálkodás-és szervezéstudományok
* közgazdaságtudományok
* regionális tudományok

***H2. sz. melléklet***

**KÉRELEM**

|  |  |
| --- | --- |
| Alulírott |  |
| születési név |  |
| állampolgárság |  |
| anyja neve |  |
| születési idő |  |
| születési hely |  |

***habilitációs eljárás megindítását kérem a***

|  |  |
| --- | --- |
| **Pécsi Tudományegyetem** | **Közgazdaságtudományi Karán** |
|   | tudományágban,  |
| magyar nyelven  | ….………….... idegen nyelven. |

|  |  |
| --- | --- |
| Egyetemi/MA/MSc oklevél számakiállításának éve |  |
| szakja(i) |  |
| kiállító intézmény |  |
| Székhelye |  |

|  |  |
| --- | --- |
| Doktori (PhD/DLA) oklevél száma, éve |  |
| Tudományág |  |
| kiállító intézmény |  |
| Székhelye |  |

|  |  |
| --- | --- |
| Egyéb tudományos cím, fokozat |  |
| oklevél száma, éve |  |
| kiállító intézmény |  |
| Székhelye |  |

|  |  |
| --- | --- |
| Munkahely neve, címe |  |
| Foglalkozás,beosztás |  |
| Értesítési cím |  |
| Telefonszám |  |
| Email-cím |  |

|  |  |
| --- | --- |
| Kelt: | aláírás |

|  |  |
| --- | --- |
| Egyetemi/kariiktatószám: |  |

***H*3*. sz. melléklet***

**A habilitációs pályázat alaki és tartalmi kellékei**

1. Egyetemi végzettséget igazoló oklevél,
2. a doktori (PhD, DLA) vagy azzal egyenértékű más tudományos fokozat megszerzését tanúsító oklevél,
3. szakmai tudományos önéletrajz,
4. a pályázó munkájának egy a szakterület kiemelkedő tudású, legalább doktori (PhD, DLA) vagy azzal egyenértékű más tudományos fokozattal és habilitált doktori címmel rendelkező, a Pécsi Tudományegyetemmel közalkalmazotti jogviszonyban nem álló művelője által adott előzetes értékelése; külföldi pályázó esetén két szaktekintély előzetes értékelése szükséges,
5. szakmai teljesítménye dokumentumait felsoroló publikációs jegyzék, elkülönítve a doktori fokozat megszerzése utáni publikációkat,
6. dokumentumok, amelyek nagy biztonsággal valószínűsítik, hogy alkalmas a hallgatók, a doktoranduszok és tanársegédek tanulmányi és tudományos munkájának vezetésére.
7. munkásságának hazai és nemzetközi visszhangjára vonatkozó adatok, (hivatkozási jegyzék)
8. nemzetközi kapcsolatainak leírása (külföldi ösztöndíjak, vendégelőadások, konferenciák felsorolása, nemzetközi szervezetekben való közreműködés adatai),
9. a pályázó által írt tankönyv- illetve jegyzet (rész), szöveggyűjtemény, forrásközlés, vagy más oktatási anyag egy példánya, az általa oktatott, vagy vezetni szándékozott tantárgy részletes tematikája,
10. idegen nyelv ismeretét tanúsító bizonyítványai,
11. a Pécsi Tudományegyetemen teljes munkaidejű közalkalmazotti jogviszonnyal nem rendelkező pályázó esetén hatósági erkölcsi bizonyítvány (külföldi pályázó esetében a lakóhely szerinti hatósági bizonyítvány),
12. legalább három olyan témakör megjelölése, amelyekből habilitációs előadás tartására vállalkozik, továbbá annak az idegen nyelvnek a megjelölése, amelyen előadását össze kívánja foglalni,
13. a habilitációs eljárás díjának befizetését igazoló csekkszelvény másolata.

***H4. sz. melléklet***

**A habilitáció publikációs követelményrendszere, értékelési kritériumai**

A Kari Doktori és Habilitációs Tanács (DHT) a publikációk értékelési rendszerét úgy állította össze, hogy annak struktúrája és mértékei – a nélkülözhetetlen eltéréseken kívül – feleljenek meg a Kar Kutatási és Tudományszervezési Bizottságának értékelési rendszerének. Az értékelési rendszer segíti a jelölteket abban, hogy maguk is képesek legyenek a publikációs teljesítményük értékelésére és a követelményekkel való összehasonlításra. A követelmények formalizálása ugyanakkor a bírálók feladatát is megkönnyíti.

**A publikációs jegyzék elvárt felépítése**

**A *tudományos fokozat (CSc, Ph.D) megszerzése előtti* publikációk**

I.A. *Magyar nyelvű* publikációk\*

I.A.1. Önálló vagy társszerzős szakkönyvek, monográfiák, tankönyvek

I.A.2. Önálló vagy társszerzős tudományos folyóiratcikkek

A) kategóriájú folyóiratban

B) kategóriájú folyóiratban

C) kategóriájú folyóiratban

D) kategóriájú folyóiratban

E) egyéb, nem listás folyóiratban

I.A.3. Önálló vagy társszerzős részek szakkönyvekben, lektorált, szerkesztőbizottsággal rendelkező konferencia-kötetekben

I.A.4. Tematikus szakkönyv és tankönyv szerkesztése

I.A.5. Egyéb tudományos közlemények

I.B. *Idegen nyelvű* publikációk\*

 (részletezését ld. fentebb I.A szerint!)

**A *tudományos fokozat (CSc, Ph.D) megszerzése utáni* publikációk**

II.A. *Magyar nyelvű* publikációk\*

 (részletezését ld. fentebb)

II.B. *Idegen nyelvű* publikációk\*

 (részletezését ld. fentebb)

**Tudományos publikáción** az elbírálás szempontjából általában olyan megjelent vagy közlésre elfogadott, széles kör számára elérhető lektorált és hivatalosan terjesztett alkotást (mindenekelőtt: könyvet, könyvrészletet, folyóiratcikket) értünk, amely *új tudományos eredményeket* közöl és/vagy szintetizáló jelleggel, új személettel foglal össze valamely szakterületet. Tudományos szakmai folyóirat alatt olyan kiadványt értünk, amelynek van szerkesztőbizottsága, a benyújtott dolgozatok szakmai szintjét anonim szakértők véleményezik (lektorálják), s magyar nyelvű folyóirat esetén van idegen nyelvű összefoglalója. A folyóirat lehet nyomtatott, elektronikus, illetve CD-n megjelentetett, de e két utóbbi esetben is rendelkezni kell az előzőekben leírt kritériumokkal. A hazai és nemzetközi konferenciák proceeding-jében teljes terjedelmében megjelent dolgozatot akkor tekintjük értékelhető tudományos publikációnak, ha a proceeding rendelkezik a folyóiratra előírt feltételekkel. Amennyiben nem (vagy még nem) ténylegesen megjelent közleményről van szó, kérjük mellékelni a szerkesztőbizottsági visszajelzést arról, hogy közlésre elfogadták, s jelzik, melyik számban fog megjelenni.

[\*: Az MTA-GMB lapminősítése alapján](file:///C%3A%5CUsers%5Cmariann.KTKDOM%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5CLCQRM583%5C%2A%3A%5C%20Az%20MTA-GMB%20lapmin%C5%91s%C3%ADt%C3%A9se%20alapj%C3%A1n)

A publikációk mellett a jelölt hazai és nemzetközi ismertségét a hivatkozások bizonyítják. Ezért a DHT kéri a jelölteket a hivatkozási lista megadására is. Ennek formája az MTMT-ben elfogadott ajánlásoknak megfelelő legyen.

**A publikációk értékelése:**

|  |  |  |
| --- | --- | --- |
| **Publikáció[[1]](#footnote-1)** | **Idegen nyelvű** | **Magyar nyelvű** |
| A kategóriás | 20  | 10 |
| B kategóriás | 15 | 8 |
| C kategóriás | 10  | 6  |
| D és egyéb  | 5  | 3  |
| Könyv vagy könyvrészlet  |  (10×ív) | (7×ív) |
| Egyetemi jegyzet  |  | (4×ív) |
| Könyv-szerkesztés | 6  | 4  |
| Konferencia kiadványban megjelent tanulmány  | 6  | 3  |
| Konferencia előadás (kötetben nem jelent meg, PPT rendelkezésre áll) | 3 | 2 |
| Független hivatkozások  | 2,5 | 1,5 |

**ÖSSZESÍTÉS**

**Összesítő táblázat: az összes és Ph.D (CSc) fokozat megszerzése (Fsz) utáni publikációk**

**száma és pontértéke**

| **A pályázó neve:** | **Összes** (**db, ív**) | **Fsz után** (**db, ív**) | **Pontszám1** |
| --- | --- | --- | --- |
| **Össz.** | **Fsz után** |
| A) Folyóirat-cikkek száma(Követelmény: legalább 10 pont nemzetközi listás A, B, vagy C kategóriában\*) | Idegen nyelvű listás folyóiratban | A kategóriájú | db: | db: |  |  |
|  | B kategóriájú  | db: | db: |  |  |
|  | C és D kategóriájú | db: | db: |  |  |
| Magyar nyelvű listás folyóiratban | A kategóriájú | db: | db: |  |  |
|  | B kategóriájú | db: | db: |  |  |
|  | C és D kategóriájú | db: | db: |  |  |
| Egyéb (max 10 pont) | db: | db: |  |  |
| Konferenciákon tevékenység (max 10 pont) | db: | db: |  |  |
| **B) Monográfia, szakkönyv, tankönyv** (követelmény: legalább 10 ív) A) és B) együtt: min 120 pont | Könyv összesen (max 100 pont) | ív: | ív: |  |  |
| 1 Az értékelő tölti ki. | **Mindösszesen:** |  |  |  |  |

\*: Ettől a Bizottság kivételes esetekben eltekinthet, ha a pályázó más, nagyhatású művel rendelkezik. A DHT elfogadhat olyan folyóiratot is, mely nem szerepel az MTA-GMB listáján, de a Scopus adatbázisa jellemzi. A besorolás alapja a lap Scopus h-indexe.

**Összesítő táblázat: hivatkozások**

| **A pályázó neve:** | **Darab** | **Adott összes pontok száma**1 |
| --- | --- | --- |
| ***2. Hivatkozások*** (min. 30 pont)Követelmény: Legalább 20 hivatkozás, abból 5 ún. minőségi. | Idegen nyelvű listás folyóiratban |  |  |
| Egyéb |  |  |
| 1 Az értékelő tölti ki. | **Mindösszesen:** |  |  |

A táblázatokat a jelölt tölti ki, így ellenőrizheti, hogy elérte-e a habilitációs eljárás megindításához szükséges minimálisan meghatározott 150 (120+30) pontot és annak belső követelménystruktúráját. A habilitáció tárgyát képező monográfia, tankönyv, tanulmánykötet pontszáma is beszámít az őszpontszámba.

Megjegyzés: az MTA GMB folyóirat-besorolási listáját használjuk.

Az értékelési rendszert, valamint a folyóirat-besorolási listákat a DHT a kari honlapon keresztül a kari közvélemény számára hozzáférhetővé teszi.

1. A társszerzős publikációk esetén az eredeti pontszám része ítélhető oda. Kétszerzős mű esetén az eredeti pontszám 0,6 szerese, kettőnél több szerző esetén az eredeti pontszám 0,4 szerese.
 [↑](#footnote-ref-1)